Ole Vagn Christensen (S), 2009-05-14:
Vi, der kommer fra det, man kalder udkanten eller yderområderne, har glædet os til forespørgslen.
Når man bruger sådanne udtryk, er man nødt til at spørge, hvad der ligger til grund for disse udtryk.
Det, vi ser oppe i Thy-Mors-området, er, at vi ligger 150 km fra et virkeligt kraftcenter i Danmark, dvs. Århus.
Når man ser den afstand, kan man jo godt forstå, hvorfor det hedder en udkant og et yderområde, og så er det selvfølgelig, at man er nødt til at dykke ned i substansen i, hvad der foregår.
Den tidligere statsminister, Anders Fogh Rasmussen, har sagt, at han har forandret Danmark.
Ja, det har han sandelig gjort med centraliseringer gennem reformer, og det er første gang, vi nu har mulighed for at kunne vurdere, hvilken betydning disse reformer har haft for den udvikling, der er foregået i Danmark.
Regeringen siger jo selv i sine regionalpolitiske målsætninger, at der vil komme et udspil om Danmark i balance, og man kalder det et regionalpolitisk udspil.
At der er nogle problemer, kan jeg skrive under på, for i det område, hvor jeg har min valgkreds, har kommunalreformen betydet, at man har fået nogle kommuner, som har fået nogle opgaver.
Der er bare for at nævne et eksempel udbygningen af Hanstholm Havn, så vi kan få færgerne tilbage, som er taget fra os, fordi indsejlingsforholdene er for farlige for de nye, store færger.
En sådan opgave kan selvfølgelig ikke løses af kommunen, og derfor var det jo tidligere sådan, at det var amtet og kommunerne, dvs. et større område, der i fællesskab var med til at sørge for, at der kunne foregå en fornuftig udvikling, altså medvirke til, at der skete en udvikling.
Det, vi har oplevet, er altså, at vi nu er på vej ind i en afvikling, og sådan har de det sikkert også mange andre steder.
Her er det jo så, at vi kunne forvente, at man havde en regionalpolitisk målsætning fra regeringens side, hvor man sagde: Vi har godt nok lavet den her centralisering, vi har godt nok givet kommunerne noget power, men vi har ikke gjort det muligt for dem at løse de virkelige opgaver, de står over for.
Dette er et andet eksempel på, at kommunen heller ikke kan løse opgaven alene.
Ser vi på retsreformen, kan vi se, at vi ifølge den har fået tildelt et afdelingstingsted.
At det er et afdelingstingsted, betyder, at det skal være fuldt bemandet med dommer og det hele, men hvad er det så, vi oplever?
Vi oplever, at man ikke lever op til, at vi sådan set skulle have et fuldt bemandet tingsted, og hvad betyder det så for borgerne i Thy-Mors-området?
Det betyder, at man nu sender en hel masse mennesker fra Thy, og samtidig er man med til at afvikle, at der kan være forsvarere, advokater og den slags ting i området.
Det er sådan set en yderligere undergravning af det, der skulle have været vores mulighed for også at have nogle arbejdspladser, der havde en væsentlig betydning, for at man kunne sige, at man her havde en alsidig befolkningssammensætning.
Men det betyder også, at borgere må rejse 2 timer og 20 minutter og somme tider op til 4 timer, når det drejer sig om at komme frem til Holstebro fra Thistedområdet.
Så det var et andet eksempel på, at nogle reformer har været med til at undergrave, at man kan få en god og en ligelig udvikling.
Et tredje område, jeg her vil nævne, er uddannelse.
Vi har i dag en lægeuddannelse 150 km fra os i kraftcenteret Århus.
Den afstand kunne formindskes, hvis der var en årvågenhed fra regeringens side med hensyn til at kunne flytte den til Aalborg.
Så ville der være 50 km mindre.
På den måde kunne man sådan set også være med til at udvikle Aalborg osv. med uddannelser.
Uddannelse er jo en vigtig ting, for at vi kan få en udvikling.
Det betyder jo, at vi i vores område selvfølgelig også må have nogle flere korte videregående uddannelser, for det er også det, der kan være med til, at vi kan få styrket hele området.
Lad mig så slutte af med at sige lidt om, at vi også er et område, hvor vi sådan set har en masse manuelle arbejdspladser.
Men vi må nok sige, at med den situation, der er i forhold til eksporten og industrien, kan vi se, at vi har en accelererende arbejdsløshed, og den er virkelig accelererende.
Her har vi også brug for, at der er nogle initiativer.
Der har været snakket om vækstpakker, og man taler om, at man ikke har så stor arbejdsløshed, og at de ikke er så nødvendige.
Jeg kan sige, at i forhold til hvordan udviklingen er i det område, hvor jeg kommer fra og jeg ved, det er på lignende måde mange andre steder - så havde vi virkelig brug for, at der blev taget nogle initiativer, for at vi ikke skulle komme i den situation, at vores kommune faktisk kom til at gå fallit, fordi der ikke var økonomi, dvs. skatteindtægter til at klare det serviceniveau, som vi sådan set har bygget op i området.
Det vil sige, at også arbejdsløsheden er med til at undergrave, og derfor har vi pinedød behov for, at der kommer nogle virkelige tiltag fra regeringens side, og jeg forventer, at det, man kalder et Danmark i balance, bliver et udspil, hvor vi kan komme til at se, at regeringen erkender konsekvenserne af sin centralistiske politik og er klar over, at udviklingen skal vendes.